Uvod: Hipoglikemija se kod osoba sa dijabetesom definiše kao svaka epizoda abnormalno niskih koncentracija glukoze u krvi koje izlažu oboljelu osobu potencijalnoj opasnosti za zdravlje. Kod osoba sa dijabetesom , kao najniži prag normalne vrijednosti ŠUK-a se uzima 3,9 mmol/l. Hipoglikemija, kao najčešća akutna komplikacija dijabetes melitusa je urgentno stanje koje dovodi do prolaznog ili trajnog oštećenja mozga. 
Cilj rada: je analiza učestalosti hipoglikemijske krize kod pacijeneta oboljelih od dijabetes melitusa na stacionarnoj rehabilitaciji u Zavodu za fizikalnu medicinu i rehabilitaciju „Dr. Miroslav Zotović“ Banja Luka. 
Metod rada: Sprovedena je retrospektivna analiza 524 pacijenata sa dijabetes melitusom koji su na stacionarnoj rehabilitaciji na Odjeljenju za protetičku, postoperativnu i posttraumatsku rehabilitaciju u Zavodu za fizikalnu medicinu i rehabilitaciju „Dr Miroslav Zotović“ Banja Luka u periodu od 01.01.2020. do 31.12.2020.god. Analizirani su podaci iz protokola pacijenata na primarnom protetisanju kod kojih je uzrok amputacije bio diabetes mellitus.
Rezultati rada: U periodu od 01.01.2020. do 31.12.2020.god. na stacionarnoj rehabilitaciji na Odjeljenju za protetičku, postoperativnu i posttraumatsku rehabilitaciju u Zavodu Zotović boravila su 524 pacijenta. Na primarnom protetisanju bila su 443 pacijenta (84,54%) od kojih je kod 322 pacijenta (72,68%) uzrok amputacije bio diabetes mellitus tip 1 i tip 2, odnosno 61,45% od ukupnog broja pacijenata na stacionarnoj rehabilitaciji. Od toga je 179 pacijenata bilo ženskog roda (55,59%), dok je muškaraca bilo 143 (44,40%). Glikemija je izmjerena 725 puta, a kod 23 pacijenta potvrđena je hipoglikemija (7,14%). Vrijednosti glikemije od 3,9 mmol/l do 3,2 mmol/l imalo je 10 (43,47%) pacijenata, glikemiju između 3,1 i 2,2 mmol/l imala su 4 pacijenata (17,39%), dok je 9 (39,13%) pacijenata imalo vrijednosti glikemije niže od 2,1 mmol/l.
Zaključak: Hipoglikemija je dijagnostifikovana kod 7,14% pacijenata oboljelih od dijabetes melitusa. Tešku hipoglikemiju dijagnostifikovali smo kod 9 pacijenata. 

